यूपी मैनपुरी के रहने वाले प्रदीप के 18 महीने के बच्चे का इलाज अब दिल्ली में होगा। मीडिया के माध्यम से जानकारी मिलने के बाद दिल्ली के मुख्यमंत्री अरविंद केजरीवाल ने तत्काल अधिकारियों को बच्चे के पिता से संपर्क कर बच्चे का दिल्ली में अच्छे से अच्छा इलाज कराने को कहा है। अब सोमवार से एलएनजेपी अस्पताल में बच्चे का इलाज शुरू होगा। प्रदीप के बेटे के सिर में पानी भर गया है। इसका असर बच्चे के पूरे शरीर पर दिखने लगा है। अब सीएम की पहल से बच्चे को बेहतर इलाज मिलेगा।
प्रदीप पिछले 45 दिन से बेटे के इलाज के लिए दिल्ली के अस्पतालों में भटक रहे थे, लेकिन कहीं पर भी उन्हें मदद नहीं मिल रही थी। मगर सीएम अरविंद केजरीवाल को जैसे ही मीडिया के जरिए इस बारे में जानकारी मिली, उन्होंने तत्काल सीएम कार्यालय के अधिकारियों को बच्चे का बेहतर इलाज कराने का निर्देश दिया। इसके बाद मुख्यमंत्री कार्यालय के अधिकारियों ने बच्चे के पिता से बात की और उसके बारे में पूरी जानकारी इकट्ठा कर डॉक्टरों से बातचीत की।
अब सोमवार से एलएनजेपी अस्पताल के डॉक्टर इस बच्चे का इलाज करेंगे। सीएम कार्यालय के अधिकारियों ने बताया कि प्रदीप के अनुसार अचानक एक दिन उनके बेटे को बुखार आया। दवाइयां देने के बाद बेटे का बुखार तो ठीक हो गया था, लेकिन कुछ दिन के बाद उसके एक पैर ने काम करना बंद कर दिया। प्रदीप जब बच्चे को डॉक्टर के पास ले गए, तो डॉक्टर ने अल्ट्रासाउंड कराने के लिए कहा। अल्ट्रासाउंड से पता चला कि प्रदीप के बेटे के सिर में पानी भर गया है।
इसी का असर उसके पूरे शरीर पर हो रहा है। उन्हें आगरा या दिल्ली में जाकर बच्चे का इलाज कराने के लिए कहा गया। आगरा में ट्रीटमेंट कराना प्रदीप के लिए संभव नहीं था, इसलिए वह दिल्ली आ गए। यहां भी बच्चे का इलाज कराने में उन्हें कई तरह की परेशानियां झेलनी पड़ रही थीं। दिल्ली के अस्पतालों में भटकने के बाद भी उन्हें कोई मदद नहीं मिल रही थी। अब सीएम की पहल से उनके बेटे को बेहतर इलाज होगा।
hin_Deva hin_Deva hin_Deva hin_Deva